După bătălia de la Târgu Frumos din aprilie, linia frontului s-a stabilizat, dar sovieticii au continuat atacurile în luna mai, când a avut loc a doua bătălie pentru Târgu Frumos, în care au fost iarăși opriți. Tot din aceste poziții de lângă Târgu Frumos, sovieticii au lansat Bătălia pentru România (1944) (sau Operațiunea Iași-Chișinău) la sfârșitul lunii august 1944. După bătăliile de la Târgu Frumos, germanii au fost extrem de solicitați pe frontul din Bielorusia și Polonia și au fost nevoiți să trimită toate blindatele spre acel front. Retragerile germane au avut un ritm accelerat, fără a fi anunțate părții române, astfel: Div. 17 Panzer - 23 iunie 1944, Div. SS Panzer Totenkopf - 10 iulie, Div. 24 Panzer - 13 iulie, Div. 23 Panzer - 24 iulie, Div. Grossdeutschland - 26 iulie, Div. 3 Panzer - 4 august, Div. 14 Panzer - 6 august. Au mai fost retrase patru divizii de infanterie și două brigăzi tunuri de asalt: Div. 17 - 12 iulie, Div. 4 Munte - 24 iulie, Div. 97 Vânători - 28 iulie, Div. 304 - 18 august, Brigada 259 - 5 iulie și Brigada 239 - 18 august 1944. Se observă că ultimele două divizii de tancuri germane au fost retrase chiar în timpul ultimei întâlniri Antonescu - Hitler de la Rastenburg (4 - 6 august). Retragerea Div. 14 Panzer este consemnată și în raportul operativ din 6 august trimis de gen. Avramescu la Marele Stat Major, care arată că ”Aceasta este ultima unitate blindată germană din frontul Armatei a 4-a, care rămâne astfel complet lipsit de rezervă de blindate la est de Siret, pe rocada Tg. Frumos - Iași.”